شەفەق نیوز/ رێزان شێخ دلێر خانمە ئەندام ئەنجومەن
نۆێنەران لە یەکێتی نیشتمانی کوردستان، ئمڕوو جمعە، باس دیرکەفتن رێککەفتنەگە لەناوبەین
حکومەت فیدڕاڵی و هەرێم کوردستان ک لەوەر نەوین پویل هشک لەلای بەغداد و نادیاری
سرووشتەگەی بوود.
شێخ دلێر لە بەیاننامەیگ رەسیە ئاژانس شەفەق نیوز
وت: حکومەت فیدڕاڵی لە گشت کۆبونەوەیگ تەقەلای بەرزەوکردن ئاست داواکاریەگەی لەنوای
حکومەت هەرێم کەێد، و خوازێد بڕەسنێدەی بەرزترین ئاست، و دیرخستنی تا دویرترین وەخت،
لەوەر بەرزەوبوین سیمای مشتومڕەگان و ژاوەژاوە سیاسییە حزبیەگان لەناونی نۆێنەرەیل
حکومەتەگە لە بەغداد، و دووپاتکرد ک هووکارە سەرەکیەگە چوودەو ئەرا نەوین پویل هشک
لەلای بانک ناوەندی عراقی، ک نێتوێنێد پویلەگان ئەرا هەرێم رەوانە بکەێد.
وتیش؛ هەرێم کوردستان باس لە ئامادەبوین تەواوەتیی
کرد لە وەدەسداین داهاتەگان ئەرا کۆمپانیای نەفت فرووشتن «سۆمۆ» وەشیوەی مانگانە،
وهەمیش چارەسەرکەردن گرفتەیل داهاتەیل مەرزە سنووریەگان و گومرگەگان، بەڵکم حکومەت
هیچ وەڵامیگ وە رەزامەنیی لەبان رێکەفتنەگە یا نارەزایی نەیاگە.
خانمە پەرلەمانتارەگە ئاماژە کرد لە گرفتەیل
دارایی گەورایگ کەفنە نوای حکومەت فیدڕاڵی، ک واژووکردن رێککەفتنەگە دیرەو خست، و
ئیجا کاریگەری خراویگ کردە بان گەل هەرێم، دویای خراوبوین رەوش ژیان و گوزەرانی لەوەر
دیرکەفتن مووچەگان ک بایەدە حکومەت فیدڕاڵی رەوانەیان بکەێد، دویای ئەوەگ هەرێم
کوردستان رەزامەنی لە گشت داواکاریەگانی دا.
و ئاماژە کرد ک بایەدە گەل عراق وەشیوەیگ گشتی
و کوردستان وە شیوەیگ تایبەت بزانن ک رەزامەنیەگە لەلایەن شاندە کوردەگە رەسیە بەرزترین
ئاستەگانی، چوونکە باوڕ دیرێد ک خوەراک وژیان هاووڵاتییەگە  لە گشت چشتیگ گرنگ ترە، وهیمان کوردستان چەوەڕی
وەڵام حکومەت بەغداد کەێد.
